จี้รัฐวิสาหกิจลงทุนตั้งทีมดูคมนาคม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ครม.เศรษฐกิจตั้งคณะกรรมการดูแลการเบิกจ่าย งบลงทุนรัฐวิสาหกิจคมนาคมสู้บาทแข็ง
นายไตรรงค์ สุวรรณคีรี รองนายกรัฐมนตรี ฝ่ายเศรษฐกิจ เปิดเผยหลังการประชุมคณะกรรมการกำกับนโยบายด้านรัฐวิสาหกิจว่า ที่ประชุมมีมติให้แต่งตั้งกรรมการเพิ่มในคณะกรรมการติดตามการเร่งรัดการเบิกจ่ายงบประมาณของส่วนราชการและรัฐวิสาหกิจในสังกัดกระทรวงคมนาคม เพื่อช่วยเหลือและสนับสนุนการดำเนินงานให้มีความแข็งแกร่งยิ่งขึ้น เพื่อพัฒนาระบบโครงสร้างพื้นฐานระบบรางให้เห็นผลอย่างเป็นรูปธรรมโดยเร็ว
สำหรับผลการเบิกจ่ายงบ ประมาณลงทุนของรัฐวิสาหกิจในปี 2553 ที่ได้รับอนุมัติงบลงทุนทั้งสิ้น 2.405 แสนล้านบาท โดยในเดือน ก.ย. รัฐวิสาหกิจสามารถเบิกจ่ายงบลงทุนได้ 1.211 แสนล้านบาท คิดเป็น 50.39% และสูงกว่าเป้าหมาย 4.91 หมื่นล้านบาท 
ทั้งนี้ ปกติรัฐวิสาหกิจในกลุ่มปีปฏิทินจะสามารถเบิกจ่ายงบลงทุนได้ 90% ของงบประมาณที่ได้รับอนุมัติ ซึ่งจะส่งผลให้ในปีนี้รัฐวิสาหกิจจะเบิกจ่ายงบ ประมาณ ได้ 1.943 แสนล้านบาท หรือ 81% ของงบประมาณที่ได้รับอนุมัติ
นอกจากนั้น ยังได้ผลักดันให้รัฐวิสาหกิจเร่งเบิกจ่ายงบลงทุนที่ใช้เงินตราต่างประเทศในช่วงที่เงินบาทแข็งค่า โดยผลจากการแข็งค่าของค่าเงินบาทอย่างต่อเนื่อง เป็นผลดีต่อรัฐวิสาหกิจอย่างมาก เพราะจะสามารถประหยัดงบประมาณจากการลงทุนได้อย่างมหาศาล 
ขณะนี้สำนักงานคณะกรรม การนโยบายรัฐวิสาหกิจ (สคร.) จึงได้เดินสายพบรัฐวิสาหกิจพร้อมทั้งได้มีหนังสือแจ้งไปยังรัฐวิสาหกิจให้ดำเนินการเร่งเบิกจ่ายงบลงทุนในส่วนของวัตถุดิบที่ใช้ในการผลิตให้ทันในช่วงที่ค่าเงินบาทที่ 30 บาทต่อเหรียญสหรัฐ จะประหยัดงบได้ทั้งสิ้นกว่า 1.36 หมื่นล้านบาท หรือ 8.56% ของงบลงทุน แต่หากรัฐวิสาหกิจสามารถเร่งการเบิกจ่ายลงทุนให้ทันในช่วงที่ค่าเงินบาทที่ 29 บาทต่อเหรียญสหรัฐ จะประหยัดงบได้ทั้งสิ้นกว่า 1.85 หมื่นล้านบาท หรือ 11.62% ของงบลงทุน